  Анжелика Тихонова корреспондент Удмуртиын «Мон - фермер» гурт возёс акселератор ужзэ мытӥз. Элькунысь тӧролэн но кивалтэтлэн пресс-службазы ивортэмъя, пыриськисьёслэн «Фермеръёслы юрттэт сётон сӧзнэт но гурт возёсэз азинтон» федерал ӵектос улсын 4 миллион манетозь «Агростартап» кун грант басьтыны луонлыксы вань. 2019-тӥ но 2020-тӥ аръёсы фермеръёс грант басьтон понна пӧртэм ӧръёсъя вазиськыны быгато: «Кутскись фермер», «Пудо вордонъя семья ферма», гурт возёслэсь ваньбуретсэс азинтон понна. Озьы ик туэ «Агростартап» ӧрез мытӥзы – соя 125 миллион 200 сюрс манет чаклазы ни. Акселератор 23-тӥ южтолэзе ужзэ мытӥз. Отчы пыриськыны 300 пала адями мылкыд кариз. Гурт муниципал кылдытэтъёс пӧлысь тужгес трос вазиськонъёс Дэри ёросысь вуизы – 35, озьы ик Эгра но Яр ёросъёсысь – 30 но 22 вазиськонъёс. Нырысетӥ нуналаз кутскись фермеръёслы ӵектосъёсты вакчи дыр ӵоже азинтонъя дунтэк дышетон программа ужзэ мытӥз. Удмуртиысь гурт возёсъя но сиён-юонъя министр Ольга Абрамова котькуд удыслы экспортъя ужан луонлыкъёссэ дунъяса характеристика сётӥз. Солэн кылъёсызъя, азинлыко луо сӥльлы пудо вордон но чорыг будэтон удысъёс. Кылсярысь, элькунамы чорыг будэтыны ярамон 52 тыметъёс вань. Эшшо одӥгеныз азинлыко ӧрен Ольга Абрамова йӧл поттон вылысь гурт кеч вордонэз пусйиз. Кыкетӥез дышетскон сессия 27-тӥ южтолэзе ортчиз, йылпумъясез 10-тӥ оштолэзе луоз. Ужлы йылпумъянъёсъя вить бизнес-ӵектосъёсты быръёзы. Соосты гожтӥсьёс 2020-тӥ арын Удмуртиысь агропром огъетлэн вань дышетон программаосаз дунтэк пыриськыны нимъям сертификатъёс, огаз банкын кредит басьтыны капчиятонъёс, акселераторлэн партнёрезлэсь «Бухучёт для КФХ» программазэ ӝыны дунын басьтозы. Грант утӥсьёс элькунысь Гурт возёс министерстволэн Компетенциосъя центраз ар ӵоже дун тырытэк визь-кенеш басьтозы. Мукетъёсыз акселераторе пыриськисьёс 2020-тӥ арын улосвылысь Гурт возёс министерствоен радъям вань адӟытон но вузкарон ужрадъёсы пыриськыны быгатозы. Акселераторлэсь ужзэ «Фермерлэн школаез» азинтоз, сое туэ сӥзьыл мытыны чаклало.   Тегъёс: Ижкар Удмуртия гуртвозёс фермеръёс гуртвозёсъяминистерство ОльгаАбрамова  